KIRJALLINEN KYSYMYS E-2593/97 komissiolle esittäjä(t): Katerina Daskalaki (UPE) (29. heinäkuuta 1997)

Aihe: Tulipalot Kreikassa

Viime vuosina Kreikassa on kesäkuukausien aikana esiintynyt laajoja tulipaloja, jotka polttavat tuhkaksi yhteisessä käytössä olevia metsäalueita ja tuhoavat eurooppalaisen välimerellisen ekosysteemin. Heinäkuun alussa tulipalo tuhosi Seikh Soun metsän, jota pidettiin Thessalonikin ¨keuhkoina¨, ja myös muiden tulipalojen aiheuttamat vahingot Iliassa, Messiniassa, Ios-saarella ja muualla ovat mittaamattomat.

Lähes kaikissa tapauksissa on havaittavissa suunnitelmallisuuden puute tulipalojen torjumisessa, piittaamattomuus palojen sammutukseen tarkoitettujen lentokoneiden huoltamisessa ja valmiudessa pitämisessä ja jälkeenpäin tapahtuva palaneiden metsäalueiden erityisluonteen pilaaminen tekemällä niistä myöhemmin tontteja ja rakentamalla ne.

Ottaen huomioon, että Kreikka johtaa EU:n tilastoja, mitä tulee palaneiden alueiden laajuuteen tulipaloa kohti, komissiolta kysytään: Aikooko se (sopusoinnussa Euroopan parlamentin 29. syyskuuta 1994 ((EYVL C 305, 31.10.1994, s. 102. )) ja 21. syyskuuta 1995 ((EYVL C 269, 16.10.1995, s. 174. )) antamien päätöslauselmien kanssa) välttämättömän taloudellisen avun antamisen lisäksi tarkistaa niiden toimenpiteiden tehokkuuden, jotka asianomainen jäsenvaltio on hyväksynyt? Voiko se tehdä jotakin ja mitä se aikoo tehdä ympäristönsuojelua EU:ssa koskeviin säännöksiin liittyen, jotta palaneita metsäalueita ei luovutettaisi rakentamiseen ja jotta niiden uudelleenmetsittäminen tulisi pakolliseksi ja että jäsenvaltio päinvastaisessa tapauksessa asetettaisiin vastuuseen teoistaan?

Mitä se on tähän mennessä tehnyt yhteisen metsäpolitiikan luomiseksi ja mitä tulipalojen torjuntaan liittyviä toimia se aikoo toteuttaa aluesuunnittelua koskevan politiikkansa yhteydessä? Yleisesti ottaen mitä niistä toimenpiteistä, joita Euroopan parlamentti edellä mainituissa päätöslauselmissaan pyysi, komissio on toteuttanut?

Komission jäsenen Franz Fischlerin komission puolesta antama vastaus (17. lokakuuta 1997)

Komissio on tietoinen ongelmista, joita metsäpalot ovat aiheuttaneet henkilöiden ja tavaroiden sekä metsäperinnön suojelulle. Viime vuosina esiintyneet tulipalot, kuten Kreikassa tämän kesän alussa sattunut tulipalo, ovat osoittaneet koko yhteisölle metsäpalojen torjuntajärjestelmien tärkeyden.

Tämän vuoksi neuvosto on, täysin yhdenmukaisesti arvoisan parlamentin jäsenen esille nostamien huolien ja erityisesti tämän esittämien vuosina 1994 ja 1995 tehtyjä päätöslauselmia koskevien viittausten kanssa, juuri päättänyt jatkaa seuraavalla viisivuotiskaudella (1997 - 2001) yhteisön metsäpalojen torjumiseksi ((Metsäpalojen torjunnasta yhteisössä annettu asetus (ETY) 2158/92 (EYVL L 217, 31.7.1992), jonka voimassaoloa on jatkettu asetuksella (EY) 308/97 (EYVL L 51, 21.2.1997). )) toteutettavia suojelutoimia. Se on myöntänyt varoja näitä toimia varten 70 miljoonaa ecua (viitteellinen summa) kyseiselle jaksolle.

Näiden toimien jatkamisen yhteydessä komissio on esittänyt parlamentille ja neuvostolle ajanjaksoa 1992 - 1996 koskevan selvityksen näiden toimien soveltamisesta. Tämä antaa mahdollisuuden yhteisrahoittaa tulipalojen syiden tutkintaa ja metsiä koskevia torjunta- ja valvontatoimenpiteitä, joita jäsenvaltiot tulevat esittelemään. Jotta nämä toimenpiteet olisivat tukikelpoisia, niiden on kohdistuttava tulipaloille alttiille alueille ja niiden on oltava yhdenmukaisia niiden suojelusuunnitelmien kanssa, joilla pyritään ehkäisemään tulipaloja näillä alueilla. Komissio on antanut lausunnon näistä alueista ja suunnitelmista.

Selvityksessä esiteltiin myös tulipalojen syiden analysoinnin sekä paloilta suojautumisessa käytettävän välineistön parantamiseksi tarkoitetun metsäpaloja koskevan yhteisön tiedotusjärjestelmän kehittämisessä saatuja tuloksia. Tämän järjestelmän ansiosta on nyt voitu analysoida lähes 500 000 tulipaloa, jotka sattuivat 319 maakunnassa yhteisön alueella vuosien 1985 ja 1995 välisenä aikana Saksassa, Kreikassa, Espanjassa, Ranskassa, Italiassa ja Portugalissa.

Ajanjaksolla 1992 - 1996 yhteisön apua myönnettiin 13 miljoonaa ecua 57 hankkeelle Kreikassa, ja heinäkuun alussa 1997 myönnettiin 2,35 miljoonaa ecua viidelle uudelle hankkeelle.

Tässä yhteydessä voidaan myös muistuttaa, että Euroopan maatalouden ohjaus- ja tukirahaston (EMOTR) ohjausosaston varoista on varattu 176,4 miljoonaa ecua metsien suojelu- ja kehittämistoimenpiteille ajanjaksolle 1994 - 1999 yhteisön tukiohjelmien yhteydessä.

On kuitenkin korostettava, että aluesuunnittelu ja metsäpolitiikka kuuluvat edelleen pitkälti jäsenvaltioiden toimivaltuuksien piiriin, kuten esimerkiksi maankäyttösuunnitelmien muutokset sekä tulipalojen jälkeistä uudelleenmetsittämistä koskevat päätökset.

Komissio työskentelee lisäksi parhaillaan valmistellakseen metsiä koskevan Euroopan toimintasuunnitelman sisältöä niiden tarkkojen suositusten perusteella, jotka on esitetty yhteisön metsäpolitiikkaa koskevassa Thomasin mietinnössä, jonka parlamentti hyväksyi tammikuussa 1997.

Metsäpalojen torjumista koskevista toimenpiteistä voidaan todeta, että ne kuuluvat jäsenvaltioiden toimivallan piiriin. Komissio on kuitenkin tehnyt useita metsäpalojen torjuntaa koskevia aloitteita pelastuspalvelua koskevan yhteisön yhteistyön osana. Näiden toimenpiteiden tarkoituksena on vahvistaa jäsenvaltioiden välistä kokemusten vaihtoa ja edistää metsäpalojen torjuntatyöhön osallistuvan henkilöstön koulutusta sekä parantaa jäsenvaltioiden keskinäistä apua. Tässä yhteydessä on kehitetty myös kansallisia yhteydenottopisteitä, jotka palvelevat 24 tuntia vuorokaudessa.